**SMERNICE ZA VKLJUČEVANJE OTROK IN MLADOSTNIKOV NA SOCIALNA IN ZDRAVSTVENA LETOVANJA**

Spoštovani,

Uvodoma se vam zahvaljujemo za sodelovanje pri organizaciji in izvedbi socialnih in zdravstvenih letovanj otrok in mladostnikov, s čimer pripomorete k temu, da jim nudimo košček drugačnosti, katero jim starši ali njihovo okolje ne more.

Skozi dosedanja izvedena letovanja ugotavljamo, da je vsako izmed njih zelo nepredvidljivo zaradi različnih okoliščin in dejavnikov kot npr. otroci se ne poznajo med seboj, prvič zapuščajo dom in pridejo v zanje neznan kraj, imajo veliko domotožje idr. Pogosto gre za otroke, ki težje regulirajo svoja čustvena stanja. Vse te okoliščine pogosto privedejo do zelo težko obvladljivih situacij, za katere je potreben dodatno usposobljen kader. Številni incidenti vplivajo na kvaliteto počutja celotne skupine in zmanjšujejo namen, ki ga želimo s tovrstnimi letovanji doseči – to je, da se otroci v tem času počutijo dobro.

Vaše sodelovanje je za nas izjemnega pomena in vas z spodaj navedenimi smernicami prosimo za še tesnejše in usmerjeno sodelovanje in pomoč. Izjemnega pomena je namreč pravočasno in natančno sporočanje posebnosti otrok, ki se vključujejo v socialna ali zdravstvena letovanja zato, da se lahko vnaprej pravočasno in ustrezno pripravimo na prihod. **Predvsem pa, da skupaj ugotovimo ali za takega otroka sploh lahko ustrezno poskrbimo.**

Zakon o prostovoljstvu (ZProst)Uradni list RS, št. [10/11](https://www.uradni-list.si/glasilo-uradni-list-rs/vsebina/2011-01-0374), [16/11](https://www.uradni-list.si/glasilo-uradni-list-rs/vsebina/2011-21-0688) – popr. in [82/15](https://www.uradni-list.si/glasilo-uradni-list-rs/vsebina/2015-01-3259)v okvirunačela varstva uporabnikov prostovoljskega dela, določenega v 11. členu namreč zahteva posebno usposobljenost naših vzgojiteljev prostovoljcev in sicer: **»**Prostovoljske organizacije ali organizacije s prostovoljskim programom morajo pri izbiri, usposabljanju in usmerjanju prostovoljcev v prostovoljsko delo z osebami s posebnimi potrebami in drugimi ranljivimi skupinami, kot so invalidi, osebe z motnjami v razvoju, starejše in nemočne osebe, osebe mlajše od 15 let, bolniki ter osebe, ki jim je bila delno ali v celoti odvzeta poslovna sposobnost, **zagotoviti, da prostovoljci imajo ali predhodno pridobijo posebna znanja, izkušnje in sposobnosti za prostovoljsko delo z navedenimi skupinami ljudi in drugimi osebami, ki se v skladu s predpisi štejejo za osebe s posebnimi potrebami ali ranljive skupine prebivalstva.«**

Vzgojitelji prostovoljci, ki so najpogosteje študentje, prevzemajo odgovornost za vodenje skupine (8 - 12 otrok), vendar niso podprti z znanjem za delo z otroki s posebnimi potrebami, še posebno ne z otroki s čustveno vedenjskimi motnjami in drugimi motnjami, kot to terja zakon.

Glede na navedeno smo oblikovali sledeče smernice za vključevanje otrok na letovanja.

1. **STAROST**

Na letovanje se lahko vključijo zgolj otroci, ki so že dopolnili 7 let starosti. Pedagoška ekipa se v času letovanja sooča z najrazličnejšimi stiskami otrok, zato na letovanja napotite otroke stare od 7 do 13 let. Za vključitev 14. in 15. letnikov pričakujemo še dodatno izjavo/priporočilo CSD oziroma šolskih svetovalnih služb.

1. **DOKUMENTACIJA (socialni podatki o otroku, prijavnica na zdravstveno letovanje, vprašalnik o otroku)**

Seznam otrok sekretarji RKS OZ vsaj 5 dni pred pričetkom letovanja **elektronsko izpolnijo**. Zelo pomembno je, da so zabeležene vse posebnosti otrok v zato namenjeno rubriko (zdravila, želje glede skupine, alergije, diete, posebne družinske situacije – vezano na vedenje, … ipd.). **Ne pozabite na vnos številke osebnega dokumenta in zdravstvene kartice.**

Naprošamo vas, da ste pozorni pri izpolnjevanju soglasja staršev/skrbnikov, in sicer, da se obkroži strinjanje oziroma nestrinjanje fotografiranja in sodelovanja na najrazličnejših delavnicah. **Čitljivost in jasnost zapisa pri alergijah, zdravilih in dietah sta izjemnega pomena**. V veliko pomoč nam bo, da vse posebnosti zapišete pod **rubriko *posebnosti v elektronski prijavnici.***

**Zdravila:**

V primeru, da otrok jemlje zdravila, vas naprošamo, da starši zapišejo navodila (čas, količina). Bolj kot je določen sindrom ali bolezen opisana, lažje nam je. Kopija izvida oz. dodatna razlaga nam tako olajša delo. S strani lečečega zdravnika predpisana zdravila predamo v ambulanto.

Vse posebnosti skrbno preverimo tudi v pedagoški pisarni, zato je izrednega pomena, da pravočasno pridobimo vso potrebno dokumentacijo.

**Obveščanje staršev:**

Skupine otrok formira pedagoška ekipa glede na spol, starost in morebitne posebnosti, zato vsem željam ne moremo ugoditi.

Obvestite starše, da mobilni telefoni na letovanju niso dovoljeni. Otroci svoje mobilne telefone pustijo doma. Starši lahko za nujne informacije vsak dan med 10.00 in 11.00 pokličejo v pedagoško pisarno (05/669-22-17) ali pošljejo sporočilo na elektronski naslov: pedagoska.mzl@mzl-rks.si.

Obiskov staršev/svojcev/skrbnikov ni.

Dnevno pošiljamo slike posameznim RKS OZ.

1. **SOBIVANJE OTROKA V SKUPINI**

Otrok mora biti (kljub morebitnim zdravstvenim/socialnim posebnostim) **sposoben sobivati v skupini 10-ih sovrstnikov, poskrbeti za osnovne življenjske potrebe (oblačenje, hranjenje, tuširanje, …) in biti v kontaktu z drugimi otroci** 🡪 otroci so nastanjeni v mladinskih domovih, kjer so ves čas obkroženi z veliko drugimi otroki. V kolikor so njihove posebnosti tako izrazite, da je to zanje moteče (predvsem otroci s čustvenimi in vedenjskimi težavami), vas prosimo, da otroka ne vključite na letovanje oz. predhodno primernost otrokove vključitve preverite z vodjem pedagoške službe. Pomembno je, da lahko za otroka primerno poskrbimo in mu omogočimo varno in prijetno letovanje.

1. **OPOZORILA PRI VKLJUČEVANJU**
* Otrok, ki so vključeni v Strokovne centre za obravnavo otrok s čustvenimi in vedenjskimi motnjami, ne vključujemo na letovanje, ker ne izpolnjujemo zakonskih pogojev za tovrstno dejavnost.
* Za otroka, ki redno obiskuje psihologa, pedopsihiatra ali terapevta, je potrebno predložiti priporočilo o njegovi zmožnosti vključitve v program. To priporočilo naj vsebuje osnovne informacije o otroku in ocenjeno možnost vključitve.
* Otrok, ki ima v šoli spremljevalca zaradi čustveno-vedenjskih težav, mora na letovanje priti z dodatno odraslo osebo. Najbolje je, da je to nekdo, ki ga že pozna, saj to predstavlja nežni prehod v novo okolje.
* Za vključitev 14. in 15. letnikov pričakujemo dodatno izjavo/priporočilo CSD oziroma šolskih svetovalnih služb, da je mladostnik primeren za naš program.
* RKS OZ lahko napoti otroka s posebnimi potrebami, v kolikor samo poskrbi za varuha/spremljevalca z ustreznimi kompetencami.

Če vključujete otroka s posebnimi potrebami in ste v dilemi vključitve, se lahko vnaprej posvetujte s pedagoško vodjo preko elektronske pošte: anja.gregorcic@mzl-rks.si ali pokličete na **05/669-22-17** (Anja Gregorčič). Nujno je potrebno zapisati za katero vrsto posebnih potreb gre, saj samo podatek, da je otrok s posebnimi potrebami, ni dovolj.

Pridržujemo si pravico, da v kolikor na letovanju ugotovimo, da gre za otroka, ki ga ne smemo sprejeti, ker ne izpolnjujemo pogojev ali gre za otroka, ki ne zmore sodelovati v skupini le-tega napotimo domov. V primeru nasilja ali bolezni otroka nemudoma pošljemo domov. Če starši/skrbniki ne morejo priti po otroka, je za to zadolženo RKS-OZ.

**Klasifikacija otrok s posebnimi potrebami (Zavod Republike Slovenije za šolstvo)**

|  |  |
| --- | --- |
| Posebne potrebe  | Vključitev otroka na letovanje(javljeno v naprej): |
| **I. Otroci z motnjo v duševnem razvoju** (lažja / zmerna / težja / težka motnja) | Vključitev otrok z lažjo motnjo v duševnem razvoju (prilagojen program) je možna, v kolikor je otrok sposoben poskrbeti za osnovne življenjske potrebe. Vključitev otroka z zmerno motnjo v duševnem razvoju je **možna le, v kolikor zagotovite individualnega spremljevalca. Stroške za spremljevalca nosi spremljevalec sam.**Otrok s težjo ali težko motnjo v duševnem razvoju ne vključujemo. |
| **II. Slepi in slabovidni otroci** (Slabovidni otroci / slepi otroci) | Vključujemo otroke, katere slabovidnost ne omejuje do take mere, da ne bi zmogli biti v skupini in poskrbeti zase. |
| **III. Gluhi in naglušni otroci**(lažja izguba / zmerna izguba / težka izguba / popolna izguba) | Vključujemo le otroke z lažjo izgubo sluha, katerih naglušnost ne omejuje do take mere, da ne bi zmogli biti v skupini in poskrbeti zase. |
| **IV. Otroci z govorno-jezikovnimi motnjami** (lažje motnje / zmerne motnje / težje motnje / težke motnje) | Vključujemo otroke z lažjimi govorno-jezikovnimi motnjami, ki so sposobni razumljive komunikacije z drugimi ljudmi.  |
| **V. Gibalno ovirani otroci** (lažja / zmerna / težja / težka oviranost) | Vključujemo otroke z lažjo gibalno oviranostjo oz. otroke, ki so sposobni poskrbeti za osnovne potrebe (oblačenje, hranjenje, tuširanje, …) |
| **VI. Dolgotrajno bolni otroci** | Vključujemo otroke, ki so kljub bolezni sposobni poskrbeti za osnovne potrebe (oblačenje, hranjenje, tuširanje, …) in ne potrebujejo specifične medicinske oskrbe.  |
| **VII. Otroci s primanjkljaji na posameznih področjih učenja** | Vključujemo otroke, v kolikor nimajo kombinacije s kakšnimi drugimi motnjami. |
| **VII. Otroci s čustvenimi in vedenjskimi motnjami**  | Vključujemo **le otroke z lažjimi oblikami** (hiperaktivni otroci, ADHD, pomanjkanje pozornosti, …), ki so zmožni funkcionirati v velikih skupinah in v času izbruhov niso agresivni in/ali nevarni sebi ali drugim.  |
| **VIII. Otroci z avtističnimi motnjami** | **NE vključujemo**.  |
| **IX. Otrok, katerih kateri od staršev ima izrečene ukrep prepovedi približevanj** | **NE vključujemo** |

Zahvaljujemo se vam za razumevanje in za pomoč, da skupaj in odgovorno uresničujemo naše temeljno poslanstvo humanitarnosti.

Anja Gregorčič mag. Lilijana Kozlovič

vodja pedagoške službe v.d. vodje Zdravilišča Debeli rtič